Ek kuier af en toe in Nederland. ’n Paar jaar gelede het ek ’n episode van hul weergawe van Die uitnodiging gesien en dink toe dié konsep kan dalk net by ons werk, want mense kan daarmee vereenselwig.
Op die dag van verfilming doen ons afsonderlike onderhoude met sowel die mens wat ingeskryf het as die strydende partye. Ons nooi hulle na ’n ete wat vooraf gereël is en daardie aand plaasvind. En dan wag ons by die restaurant om te sien wie uit die motor klim . . . of nie.
Omdat ons volhoubare versoenings wil bevorder, neem ons in elke episode ’n maatskaplike werker saam. Nadat ek gegroet het, tree sy met hulle in gesprek.
Ek weet nie of dit so is vir almal nie, maar vir my was die oorgang van radio- na TV-aanbieding taamlik maklik. Nie te veel het verander nie. Waar televisie van radio werklik verskil, is vir ’n televisieonderhoud moet jy liefs eers seker maak daar is nie lipstiffie aan jou tande nie.